Hennie Aucamp se Huis van die digter 'n goed-gekonstrueerde konsert | Sunday Times Books LIVE
Hennie Aucamp se Huis van die digter 'n goed-gekonstrueerde konsert
by Carolyn on Mar 8th, 2010 Tweet
Die volgorde waarin Hennie Aucamp se kortverhale in sy bundels verskyn, dra betekenis.
"Dit is soos 'n goed-gekonstrueerde konsert," het Aucamp gister in gesprek met Daniel Hugo by die Woordfees gesê. "Daar is 'n rede waarom dit so is en ek wil hê jy moet dit in daardie volgorde lees."
In sy nuutste bundel, Die huis van die digter, eindig die verhaal "Die stolp" byvoorbeeld met die geboorte van 'n tweeling. Dit word die skakel na die volgende verhaal, "In rooi grond, tussen kanniedood en vuurklip", waarin daar ook 'n tweeling verskyn.
In die titelverhaal skryf 'n digter pornografiese briewe aan sy geliefde. "Ek maak hier 'n kunsteoretiese stelling," het Aucamp verduidelik. "'n Kunstenaar werk met ruwe materiaal en dit moet deur baie filters gaan voordat dit kuns word."
'n Verwysing na okselhare in laasgenoemde verhaal is weer die skakel na "Kouekoors" wat met homoseksuele liefde te make het. In hierdie verhaal word daar ook klem op okselhare gelê.
Wanneer dit kom by die uitbeelding van die erotiese en ook die homoërotiese gaan Aucamp maar "doldapper" voort. "Ek glo aan eerlike mededeling. Ek skep nie doelbewus verhale om te skok nie."
Soms voel Aucamp dat dele van 'n verhaal aan hom "gegee" word. Die verhaal "Droë meer" is egter die eerste verhaal wat volgens Aucamp in geheel aan hom gegee is. Dit het ná die literator Elize Botha se dood gebeur. Aucamp was emosioneel en het gevoel dat 'n era verby is. "Droë meer" is selfs vir Aucamp 'n vreemde verhaal en hy "durf dit nie probeer verklaar nie".
Dié meesterskrywer hou hom tans besig met die skryf van kinderverse. Hy skryf nie uit die hoogte af na kinders nie. "Ek skryf vir die kind in myself," het hy gesê.
7 photos|Back to BOOK SA's Photos
Die Huis van die digter: En ander liefdesverhale by Hennie Aucamp
Tags: Afrikaans, BOOK SA - News, Die Huis van die digter, En ander liefdesverhale, Events, Hennie Aucamp, Poetry, Protea Boekehuis, South Africa, Stellenbosch, Woordfees